
AMCAN(ION):
mae marchnata digidol wedi datblygu o fod yn weithgarwch ymylol ar ei ben ei hun i fod yn ganolbwynt cyfathrebu cwsmer-ganolog mewn amgylchedd sydd yn gynyddol amlsianel. 
Bydd y modwl hwn yn rhoi'r wybodaeth a’r sgiliau hanfodol i fyfyrwyr i gynllunio, gweithredu a monitro ymgyrchoedd marchnata digidol effeithiol a chyfrannu at gynlluniau marchnata gweithredol.

DEILLIANNAU DYSGU
Ar ôl cwblhau’r modwl hwn bydd myfyrwyr yn gallu:
1. arddangos dealltwriaeth feirniadol o’r ystod lawn o offer marchnata digidol sydd ar gael ar gyfer busnes gan roi sylw hefyd i faterion preifatrwydd, ymddiriedaeth a diogelwch; 

2. arfarnu sut y gellir integreiddio technegau marchnata digidol yn llwyddiannus o fewn y cynllun marchnata gan ddefnyddio offer ymgyrchu i fesur a monitro’n effeithiol.
CYNNWYS DANGOSOL
· Y gwahaniaeth rhwng marchnata digidol a marchnata traddodiadol.
· Offer ymgyrchu, eu defnyddio a’u monitro.
· Tueddiadau marchnata digidol cyfredol yn cynnwys Optimeiddio Peiriannau Chwilio (SEO), Talu wrth Glicio (PPC). 
· Hysbysebu ar-lein, marchnata drwy e-bost, marchnata feirysol, cysylltiadau cyhoeddus ar-lein, marchnata cysylltiedig a chyfryngau cymdeithasol.  
· Metrigau digidol, rheoleiddio a chodau ymarfer.
· Cynllunio marchnata digidol: hanfodion cynllunio marchnata digidol. 

· Gweithredu, mesur a gwerthuso cynlluniau llwyddiannus. 
· Materion moesegol cyfredol megis marchnata perthynas, caniatâd a phryderon defnyddwyr yn ymwneud â phreifatrwydd, ymddiriedaeth a diogelwch. 

STRATEGAETH DYSGU AC ADDYSGU
Defnyddir strategaethau dysgu traddodiadol a strategaethau sy’n canolbwyntio ar y myfyriwr i sicrhau cydbwysedd rhwng theori ac arfer.  Felly defnyddir cymysgedd o ddarlithoedd, seminarau, tiwtorialau a gweithdai i ganiatáu profiad dysgu didactig a rhyngweithiol i’r myfyrwyr.  

Mewn tiwtorialau a gweithdai, bydd myfyrwyr yn gweithio mewn grwpiau ac yn ymhelaethu ar drafodaethau mewn meysydd sy’n berthnasol i’r cyfleoedd a’r syniadau a ddatblygwyd.  Bydd cyflwyniadau seminar yn ofynnol, yn gysylltiedig â meysydd allweddol y maes llafur.
Dyrennir yr addysgu fel a ganlyn i gyflwyno’r modwl: 
	Math o Weithgaredd
	Oriau
	Canran 

	Dysgu ar yr amserlen
	50
	25%

	Dysgu annibynnol
	150
	75%

	Dysgu drwy leoliadau
	
	

	CYFANSWM 
	200
	100%


ASESU
Elfen Asesu 1 - 50%
Yn aseiniad 1 (deilliant 1) bydd yn ofynnol i fyfyriwr ddewis, defnyddio a monitro offer ymgyrchu ar gyfer cynllun marchnata digidol priodol i ategu ymgyrch ‘all-lein’. I’w gyflwyno trwy PowerPoint a'i ategu gan adroddiad 1,500 o eiriau.
Enghraifft
Tasg Un 
Mae gan eich Rheolwr Marchnata ddiddordeb mewn lansio cynnyrch newydd gan ddefnyddio cyfryngau cymdeithasol ac mae wedi gofyn ichi nodi tueddiadau sy’n datblygu a chyfryngau priodol i sicrhau lansiad llwyddiannus ar-lein.
Paratowch ddogfen friffio:
· sy’n amlinellu eich strategaeth cyfryngau cymdeithasol; 

· sy’n dewis DAU offeryn y byddech yn eu defnyddio i nodi tueddiadau sy’n datblygu yn eich diwydiant, ac sy’n egluro sut y byddai’r rhain yn effeithio ar eich ymgyrch; 

· sy’n dewis UN gweithgarwch hybu gwerthiant i wella eich ymgyrch, ac sy’n egluro pam rydych wedi’i ddewis; 

· sy’n egluro’r canllawiau a roddir gan y gyfraith o ran cyfathrebu marchnata, a sut y bydd hynny’n cael ei gymryd i ystyriaeth wrth redeg eich ymgyrchoedd ar-lein. 

Tasg Dau 
Paratowch gyflwyniad yn cynnwys dim mwy na DEUDDEG sleid sy’n: 

· disgrifio dulliau o fonitro effeithiolrwydd yr ymgyrchoedd ar-lein ynghyd â’r offer gwerthuso; 

· egluro TRI rheswm dros fesur eich ymgyrch farchnata ddigidol; 

· amlinellu technegau y gallech eu defnyddio i wella profiad y defnyddwyr a niferoedd trosi; 

· disgrifio ffordd effeithiol o gyflwyno canlyniadau’r ymgyrch, ac sy’n egluro pam mae’n effeithiol.
Elfen Asesu 2 - 50%
I gyflawni deilliant 2: gwerthuswch ymgyrch gyfathrebu ddigidol gyfredol ac eglurwch sut y gellir mesur a monitro’r cymysgedd cyfathrebu digidol yn effeithiol.
Enghraifft
A chithau’n Swyddog Cyfathrebu Gweithredol, mae’r Cyfarwyddwr Marchnata wedi gofyn ichi gyfrannu at ddatblygu cynllun marchnata digidol amlinellol newydd. Dylid ystyried hwn mewn perthynas â nodau ac amcanion marchnata ac adrannol ehangach y sefydliad. 

Mae’n ofynnol ichi ddatblygu’r cynllun marchnata digidol i gynyddu lefel yr ymgysylltu â myfyrwyr yn y brifysgol, gyda’r amcan o wella profiad, cyflawniad a theyrngarwch y myfyrwyr. 

Mae’n ofynnol ichi ymgymryd ag archwiliad marchnata digidol a fydd yn y lle cyntaf yn dadansoddi sefyllfa’r farchnad ar gyfer y sefydliad, gan ddefnyddio offer cynllunio marchnata ar-lein cydnabyddedig. Ar sail y dadansoddiad hwn, bydd angen ichi wedyn ddatblygu a chyfleu cynllun marchnata digidol amlinellol realistig a pherthnasol yn ymwneud ag un o’r senarios uchod, i’w gyflwyno i’r Rheolwr Marchnata. Dylai’r cynllun gwmpasu cyfnod o DDEUDDEG mis a chynnwys dulliau o werthuso llwyddiant y cynllun. 

Tasg Un: Archwiliad Marchnata - pwysiad 25% 
Cynhaliwch archwiliad marchnata digidol, gan ddefnyddio offer dadansoddi marchnata priodol, i ddadansoddi presenoldeb cyfredol y sefydliad ar-lein a’i sefyllfa yn y farchnad. Cyflwynwch hwn trwy PowerPoint yn cynnwys dim mwy na 12 sleid.
Tasg Dau: Llunio Cynllun Marchnata Digidol - pwysiad 75% 
Crynhowch y canfyddiadau o’r archwiliad a nodwch y materion allweddol. 

Datblygwch gynllun marchnata digidol amlinellol sy’n addas ar gyfer y senario a ddewiswyd ac sy’n seiliedig ar y wybodaeth a gasglwyd at ddibenion yr archwiliad (1500 o eiriau).
Crynodeb o’r Asesiad
	Math o Weithgaredd
	Canran 

	Arholiad ysgrifenedig
	

	Gwaith cwrs
	50%

	Ymarferol
	50%

	CYFANSWM
	100%

